Author: Ostrochovska
Last saved by: Ostrochovský Tomáš
Company: MSU

Materiál na rokovanie pre Mestské zastupiteľstvo v Žiline

ROKOVACÍ  PORIADOK  
VÝBOROV MESTSKÝCH ČASTÍ
MESTA ŽILINA

Materiál obsahuje:
1.	Návrh na uznesenie
2.	Dôvodová správa
3.	Materiál – Rokovací poriadok Výborov mestských častí mesta Žilina

Predkladá:    	 Ivan Harman
                    	 primátor mesta 

Vypracovala:  JUDr. Elena Krausová
                       vedúca odboru organizačného a vnútornej správy

V Žiline dňa 30.11.2009

NÁVRH NA UZNESENIE MESTSKÉHO ZASTUPITEĽSTVA V ŽILINE

Uznesenie č. __/2009

Mestské zastupiteľstvo v Žiline

I.	schvaľuje 

1.	Rokovací poriadok Výborov mestských častí mesta Žilina

DÔVODOVÁ SPRÁVA

Rokovací poriadok Výborov mestských častí mesta Žilina sa vydáva na základe ustanovení § 23 zákona SNR č. 369/1990 Zb. o obecnom zriadení v znení neskorších predpisov a čl. 16 Štatútu mesta Žilina.  Predkladaný rokovací poriadok je dôležitou  normou upravujúcou správanie sa volených orgánov samosprávy a zodpovedných osôb pri príprave, organizácii a rozhodovaní výborov mestských častí. 
Cieľom rokovacieho poriadku je stanoviť zloženie, pôsobnosť, činnosť, zásady rokovania a uznášania sa výborov mestských častí mesta Žilina.
Platný Rokovací poriadok výborov Mestského zastupiteľstva v Žiline bol prijatý ešte v roku 1991 a v znení zmien a doplnkov sa ním doposiaľ výbory mestských častí mesta Žilina riadia.
V priebehu tejto doby došlo k niektorým legislatívnym zmenám ako aj k praktickým opatreniam, ktoré nie sú v rokovacom poriadku riešené, a preto bolo potrebné s prihliadnutím k týmto skutočnostiam ako aj novým podnetom pristúpiť k príprave nového Rokovacieho poriadku výborov mestských častí mesta Žilina s účinnosťou od 01.01.2010.
Finančný dopad prijatia návrhu Rokovacieho poriadku výborov mestských častí mesta Žilina  na rozpočet  roku 2009 a 2010 sa neočakáva. 
Rokovací poriadok Výborov mestských častí mesta bol prerokovaný v komisiách mestského zastupiteľstva a na zasadnutí Mestskej rady v Žiline, ktorých pripomienky sú zapracované v predloženom materiáli. Mestská rada v Žiline na svojom zasadnutí dňa 25.11.2009 odporučila mestskému zastupiteľstvu Rokovací poriadok Výborov mestských častí mesta Žilina schváliť.

ROKOVACÍ PORIADOK
VÝBOROV MESTSKÝCH ČASTÍ
MESTA ŽILINA

ČASŤ PRVÁ
VŠEOBECNÉ USTANOVENIA
Článok 1
Úvodné ustanovenia

Tento rokovací poriadok upravuje v nadväznosti na § 23 zákona č. 369/1990 Zb. o obecnom zriadení v znení neskorších predpisov a čl. 16 Štatútu mesta Žilina zloženie, pôsobnosť, činnosť, zásady rokovania a uznášania sa výborov v mestských častiach mesta Žilina (ďalej len „výbory“). 

ČASŤ DRUHÁ
ZRIADENIE VÝBOROV A ICH PÔSOBNOSŤ

Článok 2
Zriadenie výborov

1.	Mestské zastupiteľstvo v Žiline zriaďuje v mestských častiach výbory najneskôr do dvoch mesiacov po voľbách do orgánov samosprávy a to na celé funkčné obdobie.

2.	Mestské zastupiteľstvo v Žiline zriaďuje 8 výborov:

-	Výbor č. 1 - Staré mesto, Hliny I-IV, Hliny VIII a Malá Praha
-	Výbor č. 2 -  Hliny V-VII, Bôrik
-	Výbor č. 3 - Solinky
-	Výbor č. 4 - Vlčince
-	Výbor č. 5 - Hájik
-	Výbor č. 6 - Bytčica, Rosinky, Trnové, Mojšová Lúčka 
-	Výbor č. 7 - Závodie, Bánová, Strážov, Žilinská Lehota
-	Výbor č. 8 - Budatín, Považský Chlmec, Vranie, Brodno, Zádubnie, Zástranie

Článok 3
Zloženie

1.	Členmi výborov sú všetci poslanci mestského zastupiteľstva zvolení v mestskej časti a obyvatelia príslušnej mestskej časti zvolení mestským zastupiteľstvom, pričom počet obyvateľov je nižší ako počet poslancov.

2.	Výbor si po svojom zriadení mestským zastupiteľstvom na svojej prvej schôdzi, zvolí zo svojich členov predsedu a sekretára. 

3.	Predseda je poslanec mestského zastupiteľstva, ktorý najmä

a)	zastupuje výbor navonok, 
b)	zvoláva a vedie zasadnutia výboru,
c)	podpisuje zápisnicu, uznesenia a stanoviská výboru,
d)	kontroluje plnenie prijatých opatrení,
e)	organizuje spoluprácu s ostatnými výbormi.

4.	Sekretár je poslanec mestského zastupiteľstva, ktorý zabezpečuje administratívne a organizačné veci výboru.

5.	Predsedovi a sekretárovi patrí za výkon funkcie odmena, ktorej výšku stanoví mestské zastupiteľstvo.

Článok 4
Pôsobnosť výborov

1.	Výbory reprezentujú obyvateľov mestskej časti a podieľajú sa na samospráve.

2.	Výbory plnia najmä tieto úlohy: 
-	oboznamujú obyvateľov vo svojich obvodoch s rozhodnutiami orgánov mesta a získavajú ich pre realizáciu zámerov a rozhodnutí týchto orgánov, 
-	zabezpečujú plnenie úloh zverených im orgánmi mesta, 
-	na požiadanie orgánov mesta a mestského úradu im podávajú stanoviská, 
-	organizujú účasť na riešení úloh rozvoja mesta, 
-	vzájomne spolupracujú s ostatnými výbormi pri zabezpečovaní úloh, ktoré presahujú rámec ich obvodu, 
-	upozorňujú orgány mesta na nedostatky, ktoré zistia vo svojom obvode a iniciatívne prispievajú k ich odstráneniu.
-	vyžadujú stanoviská od odborných útvarov Mestského úradu v Žiline k riešeniu dôležitých problémov v danom obvode
 
3.	Územie pôsobnosti výborov je zhodné s volebnými obvodmi pre voľby do orgánov samosprávy mesta.

ČASŤ TRETIA
ČINNOSŤ VÝBOROV
Článok 5
Zasadnutia výborov

1.	Zasadnutia výborov sa konajú
a)	podľa potreby spravidla však jedenkrát za mesiac a
b)	do 7 dní odo dňa doručenia písomnej žiadosti nadpolovičnej väčšiny všetkých členov predsedovi výboru.

2.	Zasadnutie zvoláva a vedie predseda. 

3.	Oznámenie o zasadnutí, obsahujúce deň a miesto konania zasadnutia, sa zverejňuje v poslaneckej informačnej skrinke v príslušnej mestskej časti a na internetovej stránke mesta Žilina najneskôr 3 dni pred zasadnutím. 

4.	Zasadnutia výborov sú verejné.

5.	Člen výboru ospravedlňuje svoju neúčasť na zasadnutí výboru vopred predsedovi.

Článok 6
Výstupy zo zasadnutí

1.	Z každého zasadnutia výboru sa vyhotovuje zápisnica, ktorú podpisuje predseda a sekretár. Zápisnicu vyhotovuje sekretár najneskôr do 10 dní od uskutočnenia zasadnutia. 

2.	Sekretár zabezpečí zverejnenie zápisnice v poslaneckej skrinke v príslušnej mestskej časti a na internetovej stránke mesta Žilina.

3.	Zápisnice zo zasadania výborov sa doručujú za účelom archivácie odboru organizačnému a vnútornej správy Mestského úradu v Žiline najneskôr však do konca príslušného kalendárneho mesiaca. V prípade, že sa zasadnutie uskutoční v posledný deň kalendárneho mesiaca, zápisnica sa vyhotoví a doručí odboru organizačnému a vnútornej správy najneskôr do 3 dní odo dňa zasadnutia výboru.

4.	Uznesenia a stanoviská výboru sú platne prijaté, ak je prítomná nadpolovičná väčšina všetkých členov a za uznesenie alebo stanovisko hlasuje nadpolovičná väčšina prítomných členov.

5.	Každý člen výboru má právo uviesť v zápisnici svoje odlišné stanovisko k prijatému uzneseniu alebo stanovisku.

6.	Uznesenia a stanoviská výboru majú pre orgány mesta odporúčajúci charakter. 

ČASŤ ŠTVRTÁ
ZÁVEREČNÉ USTANOVENIA
Článok 7
Záverečné a zrušovacie ustanovenia

1.	Rokovací poriadok výborov mestských častí mesta Žilina bol schválený Mestským zastupiteľstvom v Žiline uznesením č. _______/2009 dňa _________. 

2.	Rokovací poriadok výborov mestských častí mesta Žilina nadobúda účinnosť dňom 01.01.2010.
3.	Dňom účinnosti tohto Rokovacieho poriadku sa rušia 

a)	Rokovací poriadok Výborov mestských častí mesta Žilina schválený uznesením mestského zastupiteľstva č. 2/1991 účinný dňa 1.2.1991 v znení zmien a doplnkov schválených uznesením mestského zastupiteľstva č. 1/1995 účinným dňa 9.3.1995,

b)	Zásady pre zriaďovanie a činnosť mestských výborov v meste Žilina schválené uznesením mestského zastupiteľstva č. 2/1995 dňa 20.4.1995.

Ivan Harman
primátor mesta Žilina